|  |
| --- |
| **UAB „Ignitis renewables“ IR JOS DUKTERINIŲ BENDROVIŲ**  **PARAMOS VALDYMO TAISYKLĖS** |

1. **TIKSLAS IR TAIKYMO APIMTIS**
   1. Tikslas – nustatyti UAB „Ignitis renewables“ ir jos Dukterinių bendrovių Paramos teikimo principus, reglamentuoti atvejus, kada ir kaip galima neatlygintinai skirti pinigines lėšas tretiesiems asmenims.
   2. Taikymo apimtis – taikomos UAB „Ignitis renewables“ ir Dukterinėms bendrovėms, jų darbuotojams, kurie dalyvauja Paramos skyrimo procese, Vertinimo komitetui, Pareiškėjams, Paramos gavėjams.

# SĄVOKOS

* 1. Taisyklėse naudojami terminai ir (ar) sutrumpinimai turi šias reikšmes:
     1. **Bendrovė** – UAB „Ignitis renewables“ (juridinio asmens kodas: 304988904).
     2. **Bendrovės vadovas** – Bendrovės vienasmenis valdymo organas – vadovas.
     3. **Dukterinė bendrovė** –Bendrovės dukterinė bendrovė ar paskesnės eilės dukterinė bendrovė.
     4. **Dukterinės bendrovės vadovas** - Dukterinės bendrovės ar paskesnės eilės dukterinės bendrovės vienasmenis valdymo organas – direktorius/vadovas ir (ar) valdybos narys (užsienio jurisdikcijoje; jei pagal Dukterinės bendrovės įstatus sudaroma valdyba).
     5. **Grupė** –AB „Ignitis grupė“ ir jos tiesiogiai bei netiesiogiai valdomi juridiniai asmenys.
     6. **Įmonė** – bet koks ekonominę veiklą vykdantis fizinis ar juridinis asmuo, nepaisant jo teisinio statuso ir finansavimo būdų, suprantama taip, kaip ji apibrėžiama 2023 m. gruodžio 13 d. Komisijos reglamente (ES) Nr. 2023/2831 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai su visais pakeitimais.
     7. **Koordinatorius** – Bendrovės ar Dukterinės bendrovės ar kitos Grupės įmonės darbuotojas, atsakingas už paramos klausimų Bendrovėje ir Dukterinėse bendrovėse koordinavimą.
     8. **KĮ** – Lietuvos Respublikos konkurencijos įstatymas, įskaitant visus jo pakeitimus ir papildymus.
     9. **LPĮ** – Lietuvos Respublikos labdaros ir paramos įstatymas, įskaitant visus jo pakeitimus ir papildymus.
     10. **Paraiška** – nustatytos formos paraiška Paramai gauti, kurią turi užpildyti Pareiškėjas, kreipdamasis dėl Paramos suteikimo.
     11. **Parama** –savanoriškas ir neatlygintinas, išskyrus LPĮ leidžiamus Paramos gavėjo įsipareigojimus, piniginių lėšų teikimas Paramos gavėjams Politikoje ir Taisyklėse nustatyta tvarka, nepažeidžiant LPĮ nuostatų.
     12. **Paramos gavėjas** – Pareiškėjas, kuris atitinka reikalavimus Paramai gauti ir kuriam yra paskirta Parama.
     13. **Paramos sutartis** – tarp Paramos gavėjo ir Bendrovės arba Dukterinės bendrovės sudaryta sutartis dėl Paramos teikimo.
     14. **Paramos teikėjas** – Bendrovė ir (ar) bet kuri jos Dukterinė bendrovė.
     15. **Pareiškėjas** – juridinis asmuo, siekiantis gauti Paramą ir pateikęs Taisyklėse nustatytos formos Paraišką Paramai gauti.
     16. **Pareiškėjo vadovas** – asmuo, kuris pagal juridinio asmens steigimo dokumentus arba kolegialaus valdymo organo narių priimtą sprendimą turi teisę ar yra įgaliotas atstovauti juridiniam asmeniui civiliniuose santykiuose (pvz., direktorius, pirmininkas, prezidentas ar bet kuris kitaip apibūdinamas asmuo, turintis teisę atstovauti juridiniam asmeniui nurodytais pagrindais).
     17. **Parkas** – susietų vėjo ir (ar) saulės ar kitų atsinaujinančių išteklių energijos, naudojamos elektros energijai gaminti, elektrinė arba elektrinių grupė.
     18. **Parkas vystymo stadijoje** **(statomas parkas)** – visos teritorijos, kurios dėl vykdomų Parko statybos ir (ar) kitų parengiamųjų eksploatacijai (elektros energijai gaminti) darbų ir (ar) veiklos gali patirti neigiamą įtaką ir (ar) laikinus trikdžius.
     19. **Politika** – Grupės paramos ir humanitarinės pagalbos politika.
     20. **Projektas** - Paraiškoje nurodyta veikla, projektas ar iniciatyva, kuriai (-iam) prašoma Paramos.
     21. **Taisyklės** – Bendrovės ir jos Dukterinių bendrovių Paramos valdymo taisyklės, įskaitant vėlesnius jų pakeitimus ir papildymus; šis dokumentas.
     22. **Valdyba** – Bendrovės kolegialus valdymo organas – valdyba.
     23. **Valstybės pagalbos kriterijai** – kriterijai, įtvirtinti Sutarties dėl Europos Sąjungos veikimo 107 straipsnio 1 dalyje.
     24. **Vertinimo komitetas** – Paraiškų vertinimo organas.
     25. Sąvoka **„Valstybės pagalba“** suprantama taip, kaip ji apibrėžiama Sutarties dėl Europos Sąjungos veikimo 107 straipsnio 1 dalyje, o sąvoka **„Nereikšminga (de minimis) pagalba“** suprantama taip, kaip ji apibrėžiama 2023 m. gruodžio 13 d. Komisijos reglamente (ES) Nr. 2023/2831 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai su visais pakeitimais (toliau – Reglamentas).

1. **BENDROSIOS NUOSTATOS**
   1. Taisyklės nustato Paramos skyrimo kriterijus, Paramos teikimo tvarką, Paraiškų administravimo, vertinimo tvarką, atsakomybę, kitas Paramos valdymo sąlygas.
   2. Paramos teikėjai savo veikloje vadovaujasi Lietuvos Respublikos civiliniu kodeksu, LPĮ, kitais įstatymais ir teisės aktais, reglamentuojančiais Paramos skyrimą, Bendrovės ir Dukterinių bendrovių įstatais, Politika, Taisyklėmis ir kitais Bendrovės ir Grupės vidaus teisės aktais.
   3. Bendrovė ir (ar) bet kuri jos Dukterinė bendrovė gali teikti Paramą tik piniginėmis lėšomis.
   4. Paramos teikėjai gali teikti Paramą tik tokiu atveju, jeigu neturi mokestinių nepriemokų Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, taip pat įsiskolinimų su praleistais mokėjimo terminais Valstybinio socialinio draudimo fondo biudžetui bei laiku neįvykdytų skolinių įsipareigojimų pagal paskolos sutartis ir kitus įsipareigojamuosius skolos dokumentus, pasirašytus su Lietuvos Respublikos finansų ministerija, arba pagal sutartis su valstybės garantija.
   5. Vertinant Paraiškas ir priimant sprendimus dėl Paramos skyrimo, turi būti laikomasi šių principų:
      1. **atitikties Bendrovės ir (ar) jos Dukterinių bendrovių veiklos tikslams** – turi būti siekiama, kad Paramą gautų tie Pareiškėjai, kurių nurodyti ir tinkamai pagrįsti Paramos panaudojimo tikslai labiausiai atitinka Bendrovės ir (ar) jos Dukterinių bendrovių veiklos tikslus, Grupės darnumo politikos kryptis ir deklaruojamas Bendrovės ir (ar) jos Dukterinių bendrovių vertybes;
      2. **tikslingumo** – Paramą gali gauti Pareiškėjai, kurių vykdoma veikla, projektai, iniciatyvos sukuria vertę srityse, kuriose Bendrovė ir (ar) jos Dukterinės bendrovės veikia regionų ar nacionaliniu mastu;
      3. **skaidrumo** – visoms Paraiškoms turi būti taikomi vienodi, aiškūs ir suprantami Paramos vertinimo ir skyrimo kriterijai;
      4. **nešališkumo** – tais atvejais, kai Paraiškos vertinimas gali sukelti interesų konfliktą, vertinant Paraišką ir priimant sprendimą, Vertinimo komiteto narys ir (ar) Valdybos narys, ir (ar) Bendrovės vadovas, ir (ar) Dukterinių bendrovių vadovas privalo nusišalinti nuo Paraiškos vertinimo ir sprendimo priėmimo.
   6. Pareiškėjui skiriama Paramos suma privalo neviršyti 200 000 EUR (dviejų šimtų tūkstančių eurų) per metus tuo atveju, jei Pareiškėjui teikiama Parama neatitinka Valstybės pagalbos kriterijų.
   7. Tuo atveju, jei Pareiškėjas atitinka Valstybės pagalbos kriterijus, Pareiškėjui skiriama Paramos suma turi atitikti abi šias sąlygas:

3.7.1. Pareiškėjui skiriama Paramos suma privalo neviršyti 200 000 EUR (dviejų šimtų tūkstančių eurų).

3.7.2. Pareiškėjui skiriama Paramos suma, vertinant ją kartu su bendra Pareiškėjo (įskaitant kartu su juo Reglamento 2 straipsnio 2 dalyje nurodytais ryšiais susijusius ūkio subjektus) per ankstesnius 3 (trejus) metus (t. y. pilną 36 mėn. laikotarpį iki naujos pagalbos suteikimo dienos) gautos Nereikšmingos (*de minimis*) pagalbos suma, privalo neviršyti 300 000 Eur (trijų šimtų tūkstančių eurų).

1. **VALSTYBĖS PAGALBA ARBA NEREIKŠMINGA *(DE MINIMIS)* PAGALBA**
   1. Paramos teikėjas, prieš teikdamas Paramą, įsivertina teikiamos Paramos atitiktį Valstybės pagalbos kriterijams. Tais atvejais, kai teikiama Parama atitinka Valstybės pagalbos kriterijus, ji teikiama tik laikantis Europos Sąjungos Valstybės pagalbos taisyklių.
   2. Koordinatorius, atlikdamas Paraiškų administracinės atitikties patikrinimą Taisyklių 8.3. punkte numatyta tvarka, patikrina informaciją apie įregistruotą Pareiškėjo gautą Valstybės pagalbą bei Nereikšmingą (*de minimis*) pagalbą Suteiktos valstybės pagalbos ir nereikšmingos (*de minimis*) pagalbos registre.
   3. Laikantis Taisyklių 3.7.2. punkte nurodytos viršutinės ribos, Nereikšminga (*de minimis*) pagalba išreiškiama kaip piniginė dotacija. Visi naudojami skaičiai yra bruto, t. y. neatskaičius mokesčių ar kitų rinkliavų. Jei pagalba teikiama ne kaip dotacija, pagalbos suma atitinka pagalbos bendrąjį subsidijos ekvivalentą.
   4. Jei suteikus naują Nereikšmingą (*de minimis*) pagalbą būtų viršyta Taisyklių 3.7.2 punkte nustatyta viršutinė riba, naujai suteiktai pagalbai Reglamentas netaikomas.
   5. Pareiškėjo susijungimų ar įsigijimų atveju apskaičiuojant, ar nauja Nereikšminga (de minimis) pagalba naujai arba įsigyjančiai įmonei viršija Taisyklių 3.7.2. punkte nustatytą viršutinę ribą, atsižvelgiama į visą ankstesnę susijungiančioms įmonėms (tarp jų - Pareiškėjo) suteiktą Nereikšmingą (*de minimis*) pagalbą. Nereikšminga (*de minimis*) pagalba, kuri teisėtai suteikta prieš susijungimą arba įsigijimą, tebėra teisėta.
   6. Jei viena įmonė atskiriama (suskaidoma) į dvi ar daugiau atskirų įmonių, iki atskyrimo (suskaidymo) suteikta Nereikšminga (*de minimis*) pagalba priskiriama įmonei, kuri ja pasinaudojo, t. y. įmonė, perimanti veiklą, kuriai vykdyti Nereikšminga (*de minimis*) pagalba panaudota. Jei toks priskyrimas neįmanomas, Nereikšminga (*de minimis*) pagalba proporcingai paskirstoma remiantis naujų atskirtų įmonių nuosavo kapitalo balansine verte atskyrimo (suskaidymo) įsigaliojimo dieną.
   7. Nereikšmingos *(de minimis)* pagalbos reikalavimai pagal Reglamentą taikomi Pareiškėjams visuose sektoriuose, išskyrus:

4.7.1. pagalbą, suteiktą Pareiškėjams, vykdantiems pirminės žvejybos ir akvakultūros produktų gamybos veiklą;

4.7.2. pagalbą, suteiktą Pareiškėjams, vykdantiems žvejybos ir akvakultūros produktų perdirbimo ir prekybos veiklą, kai pagalbos dydis nustatomas pagal įsigytų arba rinkai pateiktų produktų kainą arba kiekį;

4.7.3. pagalbą, suteiktą Pareiškėjams, vykdantiems pirminės žemės ūkio produktų gamybos veiklą;

4.7.4. pagalbą, suteiktą Pareiškėjams, vykdantiems žemės ūkio produktų perdirbimo ir prekybos jais veiklą, vienu iš šių atvejų:

4.7.4.1. kai pagalbos suma nustatoma pagal iš pirminės produkcijos gamintojų įsigytų arba atitinkamų Pareiškėjų rinkai pateiktų tokių produktų kainą arba kiekį;

4.7.4.2. kai pagalba priklauso nuo to, ar ji bus iš dalies arba visa perduota pirminės produkcijos gamintojams;

4.7.5. pagalbą, suteiktą su eksportu susijusiai veiklai trečiosiose valstybėse arba valstybėse narėse, t. y. pagalbą, tiesiogiai susijusią su eksportuojamais kiekiais, platinimo tinklo kūrimu bei veikla, arba kitomis einamosiomis išlaidomis, susijusiomis su eksporto veikla;

4.7.6. pagalbą, kuri priklauso nuo to, ar naudojama daugiau vidaus nei importuotų prekių arba paslaugų.

* 1. Jeigu Pareiškėjas vykdo veiklą viename iš Taisyklių 4.7.1 – 4.7.4 punktuose nurodytų sektorių ir taip pat vykdo veiklą viename ar keliuose kituose sektoriuose, kuriems taikomas Reglamentas, arba kitą veiklą, kuriai taikomas šis Reglamentas, šis Reglamentas taikomas pagalbai, kuri suteikta pastaruosiuose sektoriuose ar pastarajai veiklai, su sąlyga, kad tinkamomis priemonėmis, pavyzdžiui, atskiriant veiklos sritis ar apskaitą, bus užtikrinta, kad veiklai tuose sektoriuose, kuriems šis Reglamentas netaikomas, nebūtų naudojama Nereikšminga (*de minimis)* pagalba, suteikta pagal Reglamentą.

4.9. Nustačius, kad Paramos gavėjui Parama suteikta pažeidžiant Europos Sąjungos pagalbos taisykles ar Europos Komisijos pripažinta kaip nesuderinama pagalba, Paramos teikėjas, vadovaujantis KĮ 55(1) straipsniu, privalo priimti sprendimą, kuriuo pripažįsta tokią pagalbą suteikta neteisėtai ir grąžintina į valstybės biudžetą. Tokiu atveju Paramos teikėjas privalo reikalauti, kad Paramos gavėjas grąžintų jam suteiktą Paramą į valstybės biudžetą arba ši suma išieškoma ne ginčo tvarka. Neteisėtai suteiktos Nereikšmingos *(de minimis)* pagalbos grąžinimo procedūros tvarka detalizuojama Lietuvos Respublikos Vyriausybės 2004 m. rugsėjo 6 d. nutarimu Nr. 1136 patvirtintame Neteisėtos ar nesuderinamos valstybės pagalbos arba nereikšmingos *(de minimis)* pagalbos grąžinimo procedūros apraše.

4.10. Pagal Reglamentą suteikta Nereikšminga (*de minimis)* pagalba gali būti sumuojama su nereikšminga (*de minimis*) pagalba, suteikta pagal Komis*ijos Reglamentą (ES) 2023/2832.*

4.11. Pagal Reglamentą suteikta Nereikšminga (*de minimis*) pagalba gali būti sumuojama su nereikšminga (*de minimis*) pagalba, suteikta pagal Komisijos reglamentus (ES) Nr. 1408/2013 ir (ES) Nr. 717/2014, neviršijant Reglamento 3 straipsnio 2 dalyje nustatytos atitinkamos viršutinės ribos.

4.12. Pagal Reglamentą skiriama Nereikšminga (*de minimis*) pagalba nesumuojama su Valstybės pagalba, skiriama toms pačioms tinkamoms finansuoti išlaidoms, arba su Valstybės pagalba, susijusia su ta pačia rizikos finansų priemone, jeigu dėl tokio pagalbos sumavimo būtų viršytas bendrosios išimties Reglamente arba Komisijos priimtame sprendime nustatytas didžiausias atitinkamas pagalbos intensyvumas arba kiekvienu atveju atskirai nustatyta pagalbos suma. Nereikšminga (*de minimis*) pagalba, kuri nėra teikiama arba priskiriama konkrečioms tinkamoms finansuoti išlaidoms, gali būti sumuojama su kita Valstybės pagalba, suteikta pagal bendrosios išimties Reglamentą arba Komisijos priimtą sprendimą.

4.13. Bendrovė užregistruotą informaciją apie individualią Nereikšmingą (*de minimis*) pagalbą saugo 10 (dešimt) metų nuo pagalbos suteikimo datos.

4.14. Bendrovė naują Nereikšmingą (*de minimis*) pagalbą pagal šį Reglamentą suteikia tik patikrinusi, ar dėl tos naujos Nereikšmingos (*de minimis*) pagalbos bendra atitinkamam Pareiškėjui suteiktos Nereikšmingos (*de minimis*) pagalbos suma neviršys Reglamento 3 straipsnio 2 dalyje nustatytos viršutinės ribos ir ar laikomasi visų Reglamente nustatytų sąlygų.

4.15. Bendrovė duomenis apie suteiktą Nereikšmingą *(de minimis)* pagalbą Suteiktos valstybės pagalbos ir nereikšmingos (*de minimis*) pagalbos registrui turi pateikti per 5 (penkias) darbo dienas nuo priimto sprendimo ją suteikti įsigaliojimo dienos.

1. **PARAMOS SKYRIMO TIKSLAI IR TIPAI**
   1. Bendrovė ir (ar) bet kuri jos Dukterinė bendrovė Paramą gali skirti bendruomenių (išskyrus savivaldybes ir seniūnijas), kurių artimoje aplinkoje bet kuri Bendrovė ir (ar) jos Dukterinė bendrovė vykdo arba vysto veiklą, ir (arba) jų naudai veikiančių subjektų, socialiniams, švietimo, edukaciniams, meno, kultūros, mokslo ir sporto (išskyrus profesionalų, ekstremalų ir padidintos rizikos sportą), visuomeninės aplinkos (įskaitant ir viešosios infrastruktūros) gerinimo ir plėtros, aplinkos apsaugos projektams, veikloms ir (ar) iniciatyvoms, taip pat kitiems šių bendruomenių ir (arba) jų naudai veikiančių subjektų tikslams (veikloms), kurie vadovaujantis LPĮ laikomi visuomenei naudingais. Siektina, kad Parama būtų skiriama šių bendruomenių ir (arba) jų naudai veikiančių subjektų projektams ir (ar) veikloms, labiausiai atitinkantiems Taisyklėse nustatytus Paramos skyrimo kriterijus, kartu prisidedantiems prie Bendrovės ir (ar) jos Dukterinių bendrovių bei bendruomenės ilgalaikio bendradarbiavimo kūrimo, skatinimo, taip pat susijusiems su Bendrovės veiklos tikslais.
   2. Parama neskiriama ir negali būti naudojama:
      1. politinėms partijoms, valstybės politikams, politinei reklamaiar politinėms kampanijoms finansuoti ir politinių kampanijų dalyvių politinių kampanijų laikotarpiu atsiradusiems ar su politinėmis kampanijomis susijusiems skolos įsipareigojimams padengti;
      2. politinio (asmeninio) pasitikėjimo valstybės tarnautojų, Lietuvos Respublikos Seimo, Vyriausybės, savivaldybių tarybų narių ir politinių partijų vienasmenių ir kolegialių valdymo organų narių, jų artimųjų giminaičių, sutuoktinių, sugyventinių, partnerių, kai partnerystė įregistruota įstatymų nustatyta tvarka, įsteigtiems fondams ir įstaigoms. Šiame punkte nurodyti asmenys negali dalyvauti vertinant Paraiškas gauti Paramą ir priimant sprendimus dėl Paramos teikimo;
      3. Profesionaliam, ekstremaliam ir padidintos rizikos sportui, veikloms, populiarinančioms ir (ar) susijusioms su azartiniais ar tokio pobūdžio lošimais, alkoholiniais gėrimais, rūkalais ar kitomis svaiginančiomis medžiagomis ir (ar) kitomis veiklomis, kurios visuomenei ir (ar) jos daliai turi arba gali turėti neigiamą įtaką;
      4. jei Paramos teikėjo ataskaitinių finansinių metų nekonsoliduotojo grynojo pelno suma yra neigiama (gauta nuostolių);
      5. Paramos gavėjas, vykdydamas ankstesnę su Paramos teikėju sudarytą Paramos sutartį, yra padaręs esminius su Paramos teikėju sudarytos Paramos sutarties sąlygų pažeidimus, ir dėl tokių pažeidimų Paramos sutartis buvo nutraukta bei nėra praėję 3 (treji) metai nuo Paramos pilno grąžinimo Paramos teikėjui;
      6. Projektams, kurie prieštarauja Grupės strategijai ir/ ar tvaraus verslo principams;
      7. Projektams, kurie prieštarauja Grupės Etikos kodeksui;
      8. Projektams Mažeikių rajono savivaldybėje (atsižvelgiant į tai, kad remiantis Lietuvos Respublikos atsinaujinančių išteklių energetikos įstatymo (toliau – AIEĮ) 13(1) straipsnio nuostatomis, UAB „VVP Investment“, kodas 302661590, valdomam Mažeikių vėjo jėgainių parkui kyla pareiga mokėti atsinaujinančių išteklių elektros energijos gamybos įmoką, kurios 85 (aštuoniasdešimt penki) proc., remiantis AIEĮ ir Lietuvos Respublikos Vyriausybės nustatyta tvarka, paskirstomi bendruomeninėms organizacijoms, vykdančioms AIEĮ nurodytus projektus).
2. **PARAMAI SKIRIAMŲ SUMŲ NUSTATYMAS**
   1. Paramos teikėjų Paramai skiriamos sumos dalį ir bendrą visų Paramos teikėjų Paramai skiriamą sumą nustato Valdyba patvirtinus Paramos teikėjų praėjusių finansinių metų metinių finansinių ataskaitų rinkinius.
   2. Paramos teikėjo finansiniams metams skiriama suma Paramos teikimui negali būti didesnė kaip:
      1. 10 (dešimt) procentų Paramos teikėjo praėjusių ataskaitinių finansinių metų grynojo pelno, jeigu jis neviršijo 500 000 EUR (penkių šimtų tūkstančių eurų);
      2. 5 (penki) procentai Paramos teikėjo praėjusių ataskaitinių finansinių metų grynojo pelno, jeigu jis buvo didesnis kaip 500 000 EUR (penki šimtai tūkstančių eurų), bet neviršijo 2 000 000 EUR (dviejų milijonų eurų);
      3. 3 (trys) procentai Paramos teikėjo praėjusių ataskaitinių finansinių metų grynojo pelno ir negali viršyti 500 000 EUR (penkių šimtų tūkstančių eurų), jeigu grynasis pelnas praėjusiais ataskaitiniais finansiniais metais buvo didesnis kaip 2 000 000 EUR (du milijonai eurų).

6.3. Valdyba sprendimu gali nustatyti, kokia bendros Paramai skiriamos sumos dalis skiriama Paramos teikimui kiekvienos iš valstybių, kuriose veiklą vykdo Paramos teikėjai, bendruomenių ir (arba) jų naudai veikiančių subjektų projektams. Ši bendros Paramos sumos dalis konkrečiai valstybei nustatoma atsižvelgiant ir įvertinus, kiek toje valstybėje yra Parkų, kiek iš jų yra statomi ir kokia yra toje valstybėje veikiančių Paramos teikėjų finansiniams metams Paramai skiriamos sumos dalis.

1. **PARAIŠKŲ TEIKIMAS, JŲ TEIKIMO LAIKAS** 
   1. Priėmus Taisyklių 6.1 punkte nurodytą sprendimą, inicijuojamos Paraiškų rinkimo procedūros:
      1. Nustatomas (-i) laikotarpis (-iai), per kurį (-iuos) gali būti teikiamos Paraiškos.
      2. Bendrovės interneto svetainėje bei kituose viešai prieinamuose kanaluose paskelbiamas kvietimas teikti Paraiškas, informacija apie Paraiškų teikimo pradžią, Paraiškų teikimo laikotarpį, Paraiškos forma bei kita reikšminga informacija.
      3. Paraiškos gali būti teikiamos kvietime teikti paraiškas nurodytu elektroniniu paštu ir nurodytu laikotarpiu.
      4. Suėjus nustatytam laikotarpiui, Paraiškų teikimas sustabdomas.
      5. Paraiškos, gautos iki Paraiškų teikimo laikotarpio paskelbimo pradžios ar po Paraiškų teikimo laikotarpio pabaigos, nevertinamos, jei Taisyklėse nenumatyta kitaip.
      6. Gautos paraiškos registruojamos Bendrovės gautų dokumentų registre.
   2. Pareiškėjas, siekdamas gauti Paramą, privalo užpildytiParaišką pagal Taisyklių Priedo Nr. 1. *Paramos bendruomenėms paraiška* formą.
   3. Pareiškėjas užpildytą Paraišką kartu su 7.4. punkte nurodytais dokumentais pateikia Bendrovės nustatyta tvarka. Paraiškos forma taip pat yra skelbiama Bendrovės interneto svetainėje.
   4. **Pareiškėjai kartu su Paraiška pateikia šiuos dokumentus аr jų tinkamai patvirtintas kopijas**:
      1. Pareiškėjo aktualų (ne senesnį nei 3 (trys) mėnesiai iki Paraiškos pateikimo dienos) Juridinių asmenų registro pagrindinių duomenų išrašą;
      2. Pareiškėjo įstatus, nuostatus ar kitus analogiškus dokumentus, patvirtinančius, kad Pareiškėjas pagal savo įstatus (nuostatus) ar kitus analogiškus dokumentus gali užsiimti ta veikla, kuriai pradėti ir (ar) vykdyti, ir (ar) plėtoti prašoma Paramos;
      3. Pareiškėjo pasirašytą deklaraciją dėl Pareiškėjo sąsajų su kitais ūkio subjektais taip, kaip sąsajumas apibrėžiamas Reglamento 2 straipsnio 2 dalyje (užpildytą formą, pateiktą Taisyklių 2 priede *Deklaracijos dėl LPĮ 9(1) straipsnio 3 dalies reikalavimų forma*);
      4. kitus Paraiškoje nurodytus dokumentus.
   5. Kai dėl Paramos teikimo kreipiasi kitoje nei Lietuvos Respublika Bendrovės ar Dukterinės bendrovės registruotos buveinės vietos valstybėje įsteigti Pareiškėjai:
      1. tokie Pareiškėjai Paraišką ir kitus Taisyklėse ir (ar) Paraiškoje nurodytus dokumentus gali pateikti anglų arba kita užsienio kalba;
      2. bei papildomai pateikia įrodymus, kad užsienio vieneto, gaunančio Paramą, tikslas nėra pelno siekimas, o gautas pelnas negali būti skirstomas jo dalyviams (pateikiamos užsienio vieneto veiklą reglamentuojančių teisės aktų nuostatos arba nuorodos į oficialius teisės aktų, reglamentuojančių užsienio vieneto veiklą, šaltinius, jeigu šie teisės aktai yra anglų kalba).
      3. Pareiškėjas pateikia užsienio vieneto valstybės mokesčių administratoriaus patvirtinimą, kad užsienio vienetas yra tos valstybės rezidentas mokesčių tikslais.
   6. 7.4.1. - 7.5.3 punktuose numatytų dokumentų pateikti nereikia, jeigu Koordinatorius gali šiuos dokumentus ar informaciją, dėl kurios reikalingi šie dokumentai, pasiekti oficialiuose valstybės registruose.
   7. Paraiška ir visi kartu su Paraiška pateikti dokumentai (Paraiškos priedai) turi būti pasirašyti Pareiškėjo vienasmenio ar kolegialaus valdymo organo ar tinkamai jo / jų įgalioto asmens. Jeigu Paraišką ir/ ar kartu su Paraiška teikiamus dokumentus pasirašo įgaliotas asmuo, turi būti pateiktas tinkamas įgaliojimas arba Pareiškėjo vienasmenio ar kolegialaus valdymo organo sprendimas (įsakymas ar pan.) suteikti atitinkamus įgaliojimus asmeniui.
   8. Pagal Bendrovės paskelbtą kvietimą teikti Paraiškas tas pats Pareiškėjas gali pateikti tik vieną Paraišką.
2. **PAREIŠKĖJŲ IR JŲ PATEIKTŲ PARAIŠKŲ VERTINIMAS. SPRENDIMŲ DĖL PARAMOS SKYRIMO PRIĖMIMAS**
   1. **Vertinimo komitetas ir Vertinimo komiteto posėdžių sekretorius**.
      1. Bendrovės ir Dukterinių bendrovių gautas Paraiškas nagrinėja ir vertina Politikoje nustatyta tvarka sudarytas, Grupės mastu veikiantis Vertinimo komitetas. Atlikdamas Paraiškų vertinimą, Vertinimo komitetas vadovaujasi Grupės vertinimo komiteto darbo nuostatais bei šiomis Taisyklėmis.
      2. Vertinimo komiteto posėdžio, kuriame nagrinėjamos ir vertinamos gautos Paraiškos, sekretoriaus funkcijas vykdo Koordinatorius.
      3. Vykdydamas Taisyklių 8.1.2 punkte nustatytas funkcijas, Koordinatorius:

8.1.3.1. teikia Vertinimo komitetui svarstytinus klausimus bei su jais susijusią medžiagą;

* + - 1. rengia Vertinimo komiteto posėdžių protokolų projektus bei kitą susijusią medžiagą;
      2. vadovaudamasis Vertinimo komiteto vertinimu, parengia Vertinimo komiteto Paraiškų vertinimo ataskaitos projektą;
      3. organizuoja Vertinimo komiteto priimtų sprendimų pristatymą Bendrovės valdybai bei įgyvendinimą Bendrovėje ir (ar) jos Dukterinėse bendrovėse;
      4. atlieka Vertinimo komiteto pirmininko pavestus parengiamuosius darbus ir (ar) kitas užduotis, būtinas sklandžiam Vertinimo komiteto darbui užtikrinti.
    1. Koordinatorius yra atsakingas už Paraiškų administravimo procesą bei komunikaciją su Pareiškėjais.
  1. **Pareiškėjų korupcijos ir kitų rizikų vertinimas**.
     1. Pareiškėjų stropųjį patikrinimą Grupės antikorupcinių kontrolės priemonių taikymo standarte nustatyta tvarka atlieka atsakingas Verslo saugos funkcinės srities darbuotojas ir rezultatus pateikia Koordinatoriui.
     2. Verslo saugos funkcinės srities darbuotojui atlikus stropųjį patikrinimą ir nustačius, kad Pareiškėjo rizika įvertinta kaip aukštesnė, tokiam Pareiškėjui Sutarties specialiosiose sąlygose turi būti nustatytos papildomos kontrolės procedūros paramos lėšų panaudojimo kontrolei.
  2. **Paraiškų administracinės atitikties patikrinimas.**
     1. Paraiškų administracinės atitikties patikrinimą per 10 (dešimt) darbo dienų nuo Paraiškų teikimo termino pabaigos atlieka Koordinatorius (esant poreikiui, įsitraukiant teisininką), t. y. įvertina, ar Pareiškėjai ir jų pateiktos Paraiškos atitinka Taisyklėse nustatytus reikalavimus, ar kartu su Paraiškomis pateikti visi Taisyklėse bei Paraiškoje nurodyti dokumentai.
     2. Paraiškų administracinės atitikties patikrinimas atliekamas pagal administracinės atitikties kriterijus. Administracinės atitikties kriterijų sąrašas pateiktas Taisyklių Priede Nr. 5. *Paramos bendruomenėms paraiškų vertinimo anketa*.
     3. Paraiškos administracinės atitikties patikrinimas nėra atliekamas, esant bent vienai iš šių aplinkybių:

8.3.3.1. Paraiška pateikta iki Paraiškų teikimo laikotarpio paskelbimo pradžios ar po Paraiškų teikimo laikotarpio pabaigos;

8.3.3.2. Pareiškėjas pateikė patikslintą Paraišką ir/ ar papildomus (trūkstamus) dokumentus pakartotiniam administracinės atitikties patikrinimui atlikti pasibaigus terminui, nustatytam patikslintoms Paraiškoms ir/ ar papildomiems (trūkstamiems) dokumentams pateikti.

* + 1. Koordinatorius, atlikęs Paraiškos administracinės atitikties patikrinimą ir nustatęs, kad Pareiškėjas ir (ar) jo pateikta Paraiška atitinka Taisyklėse nurodytus reikalavimus ir kartu su Paraiška pateikti visi reikalingi dokumentai, atlieka Taisyklių 8.3.8 punkte nurodytus veiksmus.
    2. Koordinatorius, atlikęs Paraiškos administracinės atitikties vertinimą ir nustatęs, kad Pareiškėjas ir (ar) jo pateikta Paraiška neatitinka Taisyklėse nurodytų reikalavimų, ir/ ar kartu su Paraiška pateikti ne visi Taisyklėse nurodyti dokumentai, per 2 (dvi) darbo dienas informuoja Pareiškėją ir pasiūlo jam per Koordinatoriaus nustatytą terminą (kuris turi būti ne trumpesnis kaip 5 (penkios) darbo dienos) patikslinti pateiktą Paraišką ir/ ar pateikti trūkstamus dokumentus ir/ ar papildomą informaciją, pagrindžiančią Pareiškėjo ir/ ar Paraiškos atitikimą Taisyklėse nurodytiems reikalavimams (administracinės atitikties kriterijams). Visiems Pareiškėjams nustatomas vienodos trukmės terminas. Šiuo atveju kitų Paraiškų (kurios atitinka administracinės atitikties kriterijus) tolesnis vertinimas atidedamas, iki kol sueis Pareiškėjams nustatytas terminas patikslinti Taisyklių reikalavimų neatitinkančias Paraiškas ir/ ar pateikti trūkstamus dokumentus ir/ ar pateikti papildomą informaciją, pagrindžiančią Pareiškėjo atitikimą Taisyklėse nurodytiems reikalavimams (administracinės atitiktiems kriterijams).
    3. Pareiškėjas turi teisę Koordinatoriaus identifikuotus trūkumus pašalinti per Koordinatoriaus nustatytą terminą. Pareiškėjui pateikus patikslintą Paraišką ir/ ar trūkstamus dokumentus, ir/ ar papildomą informaciją, pagrindžiančią Pareiškėjo ir/ ar Paraiškos atitikimą Taisyklėse nurodytiems reikalavimams (administracinės atitikties kriterijams), Koordinatorius, pasibaigus nustatytam terminui, per 8 (aštuonias) darbo dienas atlieka pakartotinį Paraiškos administracinės atitikties patikrinimą. Pakartotinis Paraiškos administracinės atitikties patikrinimas nėra atliekamas, jei Pareiškėjas pateikia patikslintą Paraišką ir/ ar papildomus (trūkstamus) dokumentus pakartotiniam administracinės atitikties patikrinimui atlikti pasibaigus terminui, nustatytam patikslintoms Paraiškoms ir/ ar papildomiems (trūkstamiems) dokumentams pateikti.
    4. Koordinatorius kiekvieno Pareiškėjo pateiktos Paraiškos administracinės atitikties patikrinimo (tiek pirminio, tiek pakartotinio, jei toks buvo atliekamas) rezultatus užfiksuoja užpildydamas Paraiškos administracinės atitikties patikrinimo lentelę, pateiktą Taisyklių 5 priede *Paramos bendruomenėms paraiškų vertinimo anketa*.
    5. Atlikus Paraiškų administracinės atitikties patikrinimą, Koordinatorius per 2 (dvi) darbo dienas visas gautas Paraiškas, taip pat Paraiškų administracinės atitikties patikrinimo rezultatus perduoda Vertinimo komitetui ir inicijuoja Vertinimo komiteto posėdį.
  1. **Paraiškų, atitinkančių administracinės atitikties kriterijus, kokybinis vertinimas ir Vertinimo komiteto siūlomi sprendimai.**
     1. Vertinimo komiteto nariai Grupės vertinimo komiteto darbo nuostatuose nustatyta tvarka iki Vertinimo komiteto posėdžio susipažįsta su Paraiškomis ir Paraiškų administracinės atitikties patikrinimo rezultatais:
        1. per 10 (dešimt) darbo dienų nuo Koordinatoriaus perduotų Paraiškų ir Paraiškų administracinės atitikties patikrinimo rezultatų perdavimo dienos.
     2. Kokybinis vertinimas atliekamas laikantis Taisyklių 3.5 punkte nustatytų principų.
     3. Vertinimo komiteto nariai atlieka tik tų Paraiškų kokybinį vertinimą, kurios atitinka administracinės atitikties kriterijus. Kokybinį vertinimą sudaro Paraiškų atitikties Taisyklių 9.3 punkte nustatytiems Paramos skyrimo kriterijams įvertinimas balais bei vertinimas, ar nėra Taisyklių 5.2.6 ir/ ar 5.2.7 punktuose numatyto prieštaravimo.
     4. Jei identifikuojama, kad kokybiniam Paraiškų vertinimui pateikta visa reikalinga informacija, Vertinimo komitetas priima vieną iš Taisyklių 8.4.10. punkte numatytų sprendimų. Jei Vertinimo komitetas bent vienam Pareiškėjui siūlo patikslinti Paraišką taip, kaip nurodyta Taisyklių 8.4.5. punkte, kokybinio vertinimo atlikimas ir sprendimų, numatytų Taisyklių 8.4.10. punkte, priėmimas atidedamas iki kol bus gauta prašoma pateikti papildoma informacija ir/ar dokumentai, taip siekiant užtikrinti, kad visų Bendrovės ir (ar) jos Dukterinių bendrovių gautų Paraiškų kokybinis vertinimas būtų atliekamas vienu metu.
     5. Jei identifikuojama, kad trūksta informacijos Paraiškų, atitinkančių administracinės atitikties kriterijus, kokybiniam vertinimui atlikti, Vertinimo komitetas posėdžio metu priima sprendimą siūlyti Pareiškėjui patikslinti Paraišką ir (ar) pateikti papildomus (trūkstamus) dokumentus ir (ar) informaciją, reikalingą kokybiniam vertinimui atlikti. Koordinatorius per 2 (dvi) darbo dienas nuo Vertinimo komiteto sprendimo informuoja Pareiškėją ir pasiūlo pateikti trūkstamus dokumentus ir (ar) papildomą informaciją.
     6. Pareiškėjas turi teisę pateikti trūkstamus dokumentus ir (ar) papildomą informaciją ne vėliau kaip per 7 (septynias) darbo dienas nuo Koordinatoriaus pranešimo gavimo dienos. Pareiškėjas įspėjamas, kad tinkamai nepatikslinus informacijos ar nepateikus dokumentų, Vertinimo komitetas priims sprendimą siūlyti neskirti Paramos arba sprendimą siūlyti skirti tik dalį Paramos.
     7. Koordinatorius perduoda Vertinimo komitetui Pareiškėjo papildomai pateiktus dokumentus ir (ar) informaciją per 2 (dvi) darbo dienas nuo dokumentų ir (ar) informacijos gavimo.
     8. Vertinimo komiteto nariai susipažįsta su Pareiškėjo papildomai pateiktais dokumentais ir (ar) informacija ir Koordinatorius inicijuoja Vertinimo komiteto posėdį per 5 (penkias) darbo dienas nuo visų Pareiškėjų papildomai pateiktų dokumentų ir (ar) informacijos gavimo.
     9. Paraiškų, atitinkančių administracinės atitikties kriterijus, kokybinio vertinimo rezultatai (skirti balai) užfiksuojami užpildant kokybinio vertinimo formą, pateiktą Taisyklių 5 Priede *Paramos bendruomenėms paraiškų vertinimo anketos forma.*
     10. Vertinimo komitetas, atlikęs Paraiškų kokybinį vertinimą, posėdžio metu kiekvieno Pareiškėjo atžvilgiu priima vieną iš šių sprendimų:
         1. siūlyti skirti Paramą Pareiškėjui;
         2. siūlyti skirti tik dalį Paraiškoje prašomos Paramos sumos, esant bent vienai iš aplinkybių:
            1. tuo atveju, jei Pareiškėjui teikiama Parama atitinka Valstybės pagalbos kriterijus, o Pareiškėjo prašoma visa Paramos suma, vertinant ją kartu su bendra Pareiškėjo (įskaitant kartu su juo Reglamento 2 straipsnio 2 dalyje nurodytais ryšiais susijusius ūkio subjektus) per ankstesnius 3 trejus metus (t. y., pilną 36 mėn. laikotarpį iki naujos pagalbos suteikimo dienos) gautos Nereikšmingos (*de minimis)* pagalbos suma viršija 300 000 Eur (trijų šimtų tūkstančių eurų) ribą.
            2. esant Taisyklių 9.6. punkte nurodytoms aplinkybėms.
         3. siūlyti neskirti Paramos, jei:
            1. Paraiškos kokybinis vertinimas nebuvo atliekamas Таisyklių 8.4.3. punkte numatytu atveju;
            2. atlikus Paraiškos kokybinį vertinimą Paraiška surinko 0 (nulį) balų arba nesurinko privalomo minimalaus balų skaičiaus, nustatyto skelbiant Paraiškų teikimo pradžią;
            3. tuo atveju, jei Pareiškėjo prašoma Paramos suma viršija Taisyklių 3.6. punkte nustatytą ribojimą;
            4. tuo atveju, jei Pareiškėjo prašoma Paramos suma viršija Taisyklių 3.7. punkte nustatytą ribojimą;
            5. esant Taisyklių 9.5. arba 9.6. punkte nurodytoms aplinkybėms.
     11. Jeigu siūloma skirti tik dalį Paramos sumos, Vertinimo komitetas, vadovaudamasis Taisyklių 9.3. skyriuje numatytais Paramos skyrimo kriterijais, apskaičiuoja galimos skirti Paramos dydį kiekvienam Pareiškėjui.
  2. **Paraiškų vertinimo ataskaita**.
     1. Vadovaudamasis Vertinimo komiteto vertinimu, Koordinatorius per 2 (dvi) darbo dienas nuo Vertinimo komiteto sprendimų, nurodytų Taisyklių 8.4.10. punkte, parengia gautų Paraiškų vertinimo ataskaitos projektą. Paraiškų Vertinimo ataskaitą pasirašo (tvirtina per DVS) Vertinimo komiteto pirmininkas ir Koordinatorius.
     2. Vertinimo komiteto patvirtintoje Paraiškų vertinimo ataskaitoje turi būti nurodoma:
        1. Paraiškų vertinimo ataskaitos sudarymo data;
        2. Pareiškėjų, kuriems siūloma skirti Paramą, siūloma skirti dalį Paramos ar siūloma neskirti Paramos, pavadinimai;
        3. Pareiškėjų teisinė forma;
        4. Pareiškėjų juridinio asmens kodai;
        5. Projekto, kuriam siūloma skirti Paramą ar jos dalį, pavadinimas;
        6. Projekto atitikimas Paramos skyrimo kriterijams;
        7. Paraiškoje nurodyta prašoma Paramai skirti lėšų suma;
        8. Vertinimo komiteto siūlomas priimti sprendimas: skirti Paramą ar skirti dalį Paramos ar neskirti Paramos;
        9. kita Vertinimo komiteto nustatyta informacija.
     3. Koordinatorius ne vėliau kaip per 3 (tris) darbo dienas nuo Paraiškų vertinimo ataskaitos patvirtinimo pateikia Paraiškų vertinimo ataskaitą kartu su išvada (-omis) dėl Pareiškėjų korupcijos ir kitų rizikų vertinimo Bendrovės vadovui ir (ar) Dukterinės bendrovės vadovui.
     4. Koordinatorius pagal poreikį taip pat rengia kitus Paramos skyrimo klausimų svarstymui Valdybai ir (ar) Bendrovės vadovui, ir (ar) Dukterinės bendrovės vadovui reikalingus dokumentus.
  3. **Sprendimų dėl Paramos skyrimo priėmimas**.
     1. Sprendimą dėl Paramos skyrimo kiekvieno Pareiškėjo atžvilgiu priima Bendrovės vadovas (kai Paramos teikėjas – Bendrovė) arba Dukterinės bendrovės vadovas (kai Paramos teikėjas - Dukterinė bendrovė) gavęs Valdybos pritarimą.
     2. Sprendimas skirti Paramą turi būti priimamas ne vėliau kaip iki einamųjų metų, kuriais buvo patvirtintas praėjusių finansinių metų finansinių ataskaitų rinkinys, pabaigos.
     3. Sprendimas dėl Paramos skyrimo priimamas atsižvelgiant į:
        1. Vertinimo komiteto Paraiškų vertinimo ataskaitą;
        2. Vertinimo komiteto priimtą vieną iš 8.4.10. punkte numatytų sprendimų;
        3. išvadą dėl Pareiškėjo keliamos korupcijos ir/ar kitų rizikų;
        4. bei laikantis Taisyklių 3.5 punkte numatytų principų.
     4. Priėmus sprendimą dėl Paramos skyrimo, Pareiškėjus apie priimtą sprendimą skirti Paramą, skirti dalį Paramos ar neskirti Paramos, Koordinatorius informuoja per 3 (tris) darbo dienas nuo Bendrovės ar Dukterinės bendrovės vadovo sprendimo priėmimo dienos.

8.7. Bendrovės vadovas ar Dukterinės bendrovės vadovas ar jų įgaliotas asmuo, atsižvelgdami ir vadovaudamiesi priimtais sprendimais dėl Paramos skyrimo, sudaro Paramos sutartis su Paramos gavėjais.

8.8. Komunikaciją su Paramos gavėju, kuriam buvo skirta visa Paraiškoje prašoma Parama ar jos dalis, dėl skirtos Paramos ar jos dalies panaudojimo ir atskaitomybės vykdo Koordinatorius.

1. **PAREIŠKĖJAMS TAIKOMI REIKALAVIMAI IR PARAMOS SKYRIMO KRITERIJAI**
   1. Paramos gavėjais gali būti iki Paraiškos pateikimo dienos ne mažiau kaip 1 (vienerius) metus Juridinių asmenų registre (Lietuvos Respublikoje veikiančių Pareiškėjų atveju) ar kitame analogiškame registre (užsienio valstybėse veikiančių Pareiškėjų atveju) įregistruoti juridiniai asmenys, atitinkantys LPĮ bei kituose teisės aktuose nustatytus reikalavimus, Taisyklėse nurodytus reikalavimus. Visi Taisyklėse nustatyti Pareiškėjams ir jų pateiktoms Paraiškoms taikomi reikalavimai (administracinės atitikties kriterijai) išdėstyti Taisyklių 5 priede *Paramos bendruomenėms paraiškų vertinimo anketos* forma.
   2. Paramą gali gauti tie Taisyklių 9.1. punkte nurodyti Pareiškėjai, kurių vykdoma veikla ar projektai atitinka Taisyklėse nustatytus Paramos skyrimo kriterijus bei teisės aktų reikalavimus.
   3. Paramos skyrimo kriterijai, taikomi vertinant Paraiškas, atitinkančias administracinės atitikties kriterijus:
      1. **Kokybė** – Projekto tikslų ir uždavinių realumas, įgyvendinamumas, pritaikomumas. Pakankama Pareiškėjo patirtis ir pakankami žmogiškieji ištekliai Projektui įgyvendinti. Aiškiai įvardintos galimos Projekto rizikos ir jų valdymo priemonės;
      2. **Skaidrumas, atvirumas** – Pareiškėjo vykdomos veiklos skaidrumas, atvirumas, t. y. užtikrinamas atviras ir skaidrus informacijos apie savo veiklą, Paramos panaudojimą teikimas;
      3. **Rezultatų ir rodiklių pagrįstumas** – Projektu planuojamų pasiekti rodiklių ir rezultatų aiškumas, realumas, galimybė aiškiai pamatuoti rezultato pasiekimą, įgyvendinimo etapų apibrėžimas ir terminų realumas. Numatytos realios Projekto tikslų pasiekimo įvertinimo priemonės ir kriterijai;
      4. **Sukuriama vertė** **bei aktualumas socialinei realybei** - aiški ir reali Projekto sukuriama vertė bendruomenei, kuriama nauda regionui. Projektas skatina Paramos teikėjo ir Pareiškėjo ilgalaikį bendradarbiavimą; Projektas atliepia bendruomenės socialinę realybę;
      5. **Atitikimas Bendrovės veiklos tikslams –** Parama prioretizuojama pagal tai, ar Projektu yra skatinama atsinaujinančios energetikos gamyba ir (ar) vystymas;
      6. **Projekto vieta** – Parama prioretizuojama atsižvelgiant į atstumą tarp Parke esančių elektrinių ir Projekto vykdymo vietos;
      7. **Parko dydis** – Parama prioretizuojama pagal Parko dydį (taikoma statomo Parko atveju);
      8. **Parko išvystymo lygis** – Parama prioretizuojama pagal Parko išvystymo lygį (taikoma statomo Parko atveju);
      9. **Paramos objektas** – Parama prioretizuojama atsižvelgiant į tai ar Projektas susijęs su:
         1. energetiniu efektyvumu; ir (arba)
         2. prisidėjimu prie aplinkos apsaugos ir klimato kaitos mažinimo; ir (arba)
         3. paslaugų ir darbo vietų kūrimu; ir (arba)
         4. socialinių, sveikatos, verslo ar mokslo, technologijų, inžinerijos ir matematikos kompetencijų tobulinimu bendruomenėje;
      10. **Partnerystė** -Parama prioretizuojama atsižvelgiant į Pareiškėjo bendradarbiavimą su regioninėmis, nacionalinėmis ir (ar) tarptautinėmis organizacijomis įgyvendinant Paraiškoje nurodytą veiklą, projektą ar iniciatyvą;
      11. **Finansavimas** - Parama prioretizuojama atsižvelgiant į tai, ar Pareiškėjas turi ne mažiau nei 10% (dešimt procentų) Projektui įgyvendinti reikalingos sumos nuosavų lėšų ir (arba) iš kitų finansavimo šaltinių.
   4. Vertinant Paraiškas, kiekvienas iš Taisyklių 9.3.1. – 9.3.4. ir 9.3.6. papunkčiuose nurodytų Paramos skyrimo kriterijų yra įvertinami balais nuo 0 iki 3; 9.3.5., 9.3.8., 9.3.10. ir 9.3.11. papunkčiuose nurodytų Paramos skyrimo kriterijų yra įvertinami 0 balų arba 3 balais, 9.3.7. papunktyje nurodytas Paramos skyrimo kriterijus yra įvertinamas balais nuo 1 iki 3; 9.3.9. papunktyje nurodytas Paramos skyrimo kriterijus yra įvertinamas balais nuo 0 iki 12 balų, vadovaujantis vertinimo metodika, pateikta Taisyklių 5 priede *Paramos bendruomenėms paraiškų vertinimo anketos forma*. Pareiškėjo gauti balai už Paramos skyrimo kriterijų yra susumuojami ir padalinami iš vertintojų skaičiaus taip išvedant kriterijaus įvertinimo vidurkį. Jeigu vidurkis nėra sveikasis skaičius, jis yra apvalinamas iki vieno skaičiaus po kablelio. Galutinė bendra Paraiškai skiriamų balų suma yra visų kriterijų įvertinimo vidurkių suma. Minimali privaloma surinkti bendra balų suma Paramai gauti nurodoma kvietime teikti Paraiškas (kartu su Taisyklių 7.1.2 punkte nurodyta informacija). Maksimali galima surinkti bendra balų suma (susumavus galimus gauti maksimalius balus už kiekvieną Paramos skyrimo kriterijų) - 51 balas.
   5. Kokybinio vertinimo metu taip pat vertinama, ar nėra Taisyklių 5.2.6 ir/ ar 5.2.7 punktuose numatyto prieštaravimo. Nustačius, kad Projektas prieštarauja Grupės strategijai ir/ ar tvaraus verslo principams ir/ ar Etikos kodeksui, Vertinimo komitetas priima Taisyklių 8.4.10.3 punkte numatytą sprendimą dėl Paraiškos.
   6. Jei Paramai skiriama Paramos teikėjo ataskaitinių finansinių metų grynojo pelno dalis sudaro mažesnę sumą nei bendra Paramos suma, prašoma visomis Paraiškomis, surinkusiomis nuo maksimalios iki minimalios privalomos balų sumos Paramai gauti, Paramos teikėjas sudaro Paraiškų eilę (nuo daugiausiai balų surinkusios Paraiškos iki mažiausiai balų surinkusios Paraiškos). Įvertinus Paraiškų eilę, Parama skiriama daugiausiai balų surinkusioms Paraiškoms. Jei kelios Paraiškos, kurioms gali būti skiriama Parama, buvo įvertintos vienodu balų skaičiumi, tačiau visoms joms likusios sumos Paramos teikimui neužtenka, likusi Paramos suma tokiems Pareiškėjams padalinama proporcingai jų Paraiškose prašomų Paramos sumų dydžiams. Jei šiame punkte nustatyta tvarka paskyrus Paramą daugiausiai balų surinkusioms Paraiškoms nepakanka Paramos lėšų mažiausiai balų surinkusioms Paraiškoms, Vertinimo komitetas dėl tokių mažiausiai balų surinkusių Paraiškų priima Taisyklių 8.4.10.3 punkte numatytą sprendimą.
   7. Atsižvelgiant į Grupės vykdomos veiklos, Grupės darnumo politikos, teisės aktų pakeitimus, siekiant užtikrinti tvarią atsinaujinančių išteklių energetikos plėtrą, Paramos skyrimo kriterijai gali būti peržiūrimi, papildomi, keičiami iki kiekvieno kvietimo teikti Paraiškas paskelbimo pradžios, bet ne vėliau nei iki Paraiškų teikimo laikotarpio pabaigos užtikrinant visų Pareiškėjų lygiateisiškumą ir nediskriminavimą.
2. **PARAMOS TEIKIMO ĮFORMINIMAS**

10.1. Paramos teikimas, nepriklausomai nuo skiriamo Paramos dydžio, turi būti įtvirtintas rašytine Paramos sutartimi, o imperatyviais norminių teisės aktų nustatytais atvejais - notarinės formos sutartimi.

10.2. Paramos sutartyje nustatoma:

* + 1. Paramos sutarties šalys, jų kontaktiniai duomenys;
    2. Paramos paskirtis ir panaudojimo tvarka;
    3. Paramos gavėjo įsipareigojimas panaudoti Paramą pagal paskirtį ir Paramos sutartyje nustatytas sąlygas, teikti Paramos panaudojimą pagal paskirtį pagrindžiančius dokumentus;
    4. Paramos gavėjo įsipareigojimai dėl informacijos apie gautą Paramą viešinimo ir sutikimas, kad šią informaciją viešintų Paramos teikėjas;
    5. esminiai Paramos sutarties sąlygų pažeidimai ir Paramos gavėjo atsakomybė už esminių Paramos sutarties sąlygų pažeidimą ir (ar) netinkamą Paramos panaudojimą;
    6. vienašališko Paramos sutarties nutraukimo sąlygos;
    7. kitos svarbios ir su Paramos teikimu susijusios nuostatos.
  1. Tipinės Paramos sutarties projektas yra pateiktas Taisyklių Priede Nr. 3. *Paramos sutarties projektas.*
  2. Paramos teikėjai, sudarydami Paramos sutartis su Paramos gavėjais, esant poreikiui, turi teisę nustatyti papildomus reikalavimus, sąlygas Paramos gavėjams tiek, kiek tai neprieštarauja LPĮ reikalavimams bei kitiems teisės aktams. Paramos sutartyse negali būti nustatomi konfidencialumo susitarimai, ribojantys informacijos apie Bendrovės, Dukterinių bendrovių suteiktą Paramą ir jos panaudojimo pateikimą visuomenei.
  3. Negali būti sudaromos tokios Paramos sutartys, kuriose numatomas Paramos teikėjo įsipareigojimas skirti paramą iš ateinančių finansinių metų Paramos teikėjo pajamų (lėšų).
  4. Paramos sutartį pasirašo Bendrovės vadovas ar Dukterinės bendrovės vadovas ar jų įgaliotas asmuo, vadovaudamiesi priimtais sprendimais dėl Paramos skyrimo.
  5. Sutartis turi būti pasirašyta Pareiškėjui teisėtai atstovaujančio vienasmenio ar kolegialaus valdymo organo ar tinkamai jo / jų įgalioto asmens. Jeigu Sutartį pasirašo įgaliotas asmuo, turi būti pateiktas tinkamas įgaliojimas arba Pareiškėjo vienasmenio ar kolegialaus organo sprendimas (įsakymas ar pan.) suteikti atitinkamus įgaliojimus asmeniui.

1. **PROJEKTO DALIES (-IŲ) KEITIMO TVARKA** 
   1. Projekto dalies keitimas galimas tik esant visoms šioms sąlygoms:
      1. Projekto dalies keitimas yra būtinas siekiant tinkamai įgyvendinti Projektą arba Projekto dalies keitimas padidintų vertę bendruomenei;
      2. Sutartyje nustatytas terminas, iki kurio Paramos gavėjas įsipareigoja įgyvendinti Projektą, nėra pasibaigęs;
      3. Paramos gavėjas siekia pakeisti neesminę Projekto dalį, neviršijančią 20 (dvidešimt) procentų Paraiškoje nurodytos Projekto biudžeto vertės (taikoma tuo atveju, jei dėl Projekto dalies keitimo keistųsi Paraiškoje pateiktas Projekto biudžetas (jo eilutės));
      4. net ir pakeitus neesminę Projekto dalį, bus pasiekiami Paraiškoje numatyti Projekto tikslai ir uždaviniai, t.y. Parama bus panaudota pagal paskirtį.
   2. Paramos gavėjas, siekdamas pakeisti neesminę Projekto dalį, turi pateikti Paramos teikėjui rašytinį prašymą dėl Projekto dalies keitimo. Prašyme Paramos gavėjas privalo nurodyti Projekto dalį, kurią norima keisti, taip pat pagrįsti, jog yra visos Taisyklių 11.1 punkte nurodytos sąlygos, kuomet galimas Projekto dalies keitimas.
   3. Gavęs prašymą dėl Projekto dalies keitimo, Koordinatorius ne vėliau kaip per 15 (penkiolika) darbo dienų įvertina Paramos gavėjo norimą keisti Projekto dalį, taip pat ar yra Taisyklių 11.1 punkte numatytos sąlygos, kurioms esant Projekto dalies keitimai galimi. Esant poreikiui, Koordinatorius gali paprašyti Paramos gavėjo pateikti dokumentus, pagrindžiančius prašymą ir/ ar Taisyklių 11.1 punkte nurodytų sąlygų buvimą.
   4. Esant poreikiui, Koordinatorius prašymo dėl Projekto dalies keitimo vertinimui gali pasitelkti AB „Ignitis grupė“ įmonių grupės ekspertus (teisininką, auditorių ir/ ar kitus ekspertus).
   5. Atlikus Taisyklių 11.3 punkte numatytą vertinimą, Koordinatorius teikia argumentuotą siūlymą atitinkamam Bendrovės arba Dukterinės bendrovės vadovui pritarti arba nepritarti Projekto dalies keitimui.
   6. Galutinį sprendimą dėl Projekto dalies keitimo per 20 (dvidešimt) darbo dienų nuo prašymo gavimo priima atitinkamos Bendrovės arba Dukterinės bendrovės vadovas, įvertinęs Koordinatoriaus siūlymą.
   7. Bendrovės / Dukterinės bendrovės vadovui priėmus sprendimą dėl Projekto dalies keitimo, Paramos teikėjas ir Paramos gavėjas sudaro susitarimą prie Paramos sutarties pakeitimo.
   8. Bendrovės / Dukterinės bendrovės vadovui priėmus sprendimą, jog nėra pagrindo Projekto dalies keitimui, apie tai Paramos gavėjas informuojamas raštu (el. paštu).
   9. Jeigu Paramos gavėjui įgyvendinant Projektą Parama panaudojama pagal paskirtį (t.y. Sutarties 1.2 punkte nurodytai Paraiškai įgyvendinti) ir lieka iki 100 (vieno šimto) Eur nepanaudotos Paramos suma bei nėra suėjęs Sutarties 4.1 punkte nustatytas terminas, Paramos gavėjas, iš anksto el. paštu susiderinęs su Paramos teikėju, gali iki Sutarties 4.1 punkte nustatyto termino pabaigos panaudoti nepanaudotą Paramos sumą, neviršijančią 100 (vieno šimto) Eur, su Projektu susijusioms prekėms ir (ar) paslaugoms įsigyti, nenukrypstant nuo Projekto tikslų ir uždavinių. Už tokį nepanaudotos Paramos sumos panaudojimą Paramos gavėjas atsiskaito taip, kaip numatyta Sutarties 4.12. punkte.
2. **ATSAKOMYBĖ**
   1. Paramos panaudojimo pagal paskirtį kontrolė vykdoma analizuojant ir vertinant Paramos gavėjo pateiktus Paramos panaudojimą pagrindžiančius dokumentus. Parama yra laikoma panaudota pagal paskirtį, kai skirta Parama yra panaudota Paraiškoje numatytiems Projekto tikslams. Paaiškėjus aplinkybėms apie Paramos gavėjo Paraiškoje ar su ja susijusiuose dokumentuose Paramos teikėjui pateiktą melagingą, tikrovės neatitinkančią informaciją, taip pat aplinkybėms, darančioms ar galinčioms daryti Paramos skyrimą ir (ar) panaudojimą neteisėtu ar keliančioms potencialią riziką Paramos teikėjo, Grupės reputacijai (pvz., teismų civilinėse, administracinėse ar baudžiamosiose bylose priimti sprendimai Pareiškėjo atžvilgiu dėl ankstesnių pažeidimų, susijusių su netinkamu Paramos panaudojimu, taip pat sukčiavimu ar kitomis panašaus pobūdžio korupcinėmis, kitomis nusikalstamomis veikomis, informacija viešoje erdvėje apie galimai netinkamą Pareiškėjo veiklą, kuri gali turėti tiesioginės ar netiesioginės neigiamos įtakos gerai Paramos teikėjo ar Grupės reputacijai ar ją sumenkinti, netinkamą Pareiškėjo ar jo vadovybės elgesį (veiklą), kuri gali kelti riziką dėl galimybės pasiekti Paramos teikėjo Pareiškėjui nustatytus veiklos, iniciatyvos ar projekto rezultatus, ir pan.), Paramos teikėjas turi teisę nutraukti sudarytą Paramos sutartį joje nustatyta tvarka.
   2. Paramos sutartyje nustatytu terminu Paramos gavėjas turi pateikti Paramos teikėjui Paramos panaudojimo ataskaitą (pagal Taisyklių Priedą Nr. 4. *Paramos bendruomenėms panaudojimo ataskaita*) bei Paramos sutartyje nustatyta tvarka dokumentais pagrįsti kam buvo panaudota Parama.
   3. Paramos gavėjų gautų Paramos panaudojimo ataskaitų bei Paramos panaudojimą pagrindžiančių dokumentų vertinimą atlieka Vertinimo komitetas.
   4. Paramos gavėjui Sutartyje nustatyta tvarka nepateikus Paramos panaudojimo ataskaitos, tai laikoma esminiu Sutarties pažeidimu ir Paramos gavėjas per Paramos sutartyje nustatytą terminą Paramos teikėjui grąžina suteiktą Paramą bei 3 (trejus) metus nuo Paramos sutartyje nurodyto termino negali dalyvauti teikiant Paraiškas Bendrovei ir jos Dukterinėms bendrovėms dėl Paramos skyrimo bet kokiems projektams.
   5. Jei Vertinimo komiteto vertinimu Paramos panaudojimo ataskaita ir prie jos pridedami dokumentai nepagrindžia visos Paramos gavėjui išmokėtos Paramos sumos panaudojimo, Paramos gavėjo paprašoma papildomos informacijos, dokumentų. Tuo atveju, jei Paramos gavėjas Paramos teikėjo prašomos papildomos informacijos, dokumentų nepateikia nustatytu terminu arba pateikta informacija, dokumentai, Paramos teikėjo vertinimu, yra nepakankami, tai tokia situacija prilyginama Paramos panaudojimo ataskaitos nepateikimui ir taikomos Taisyklių 12.4. punkte nurodytos pasekmės.
   6. Jei Vertinimo komiteto vertinimu, Paramos panaudojimo ataskaita ir prie jos pridedami dokumentai nepagrindžia visos ar dalies Paramos gavėjui išmokėtos Paramos sumos panaudojimo, tai Paramos teikėjas iš Paramos gavėjo paprašo papildomos informacijos, dokumentų, o Paramos gavėjas juos pateikia per Paramos sutartyje nustatytą terminą. Tuo atveju, jei Paramos gavėjas Paramos teikėjo prašomos papildomos informacijos, dokumentų dėl dalies Paramos sumos panaudojimo nepateikia nustatytu terminu arba pateikta informacija, dokumentai, Paramos teikėjo vertinimu, yra nepakankami, tai Paramos gavėjas per Paramos sutartyje nustatytą terminą Paramos teikėjui grąžina Paramos dalį, kurios panaudojimo tinkamai nepagrindė Paramos teikėjo prašoma papildoma informacija, dokumentais. Laiku negrąžinus Paramos sumos dalies, Paramos gavėjas 3 (trejus) metus nuo Paramos sutartyje nustatyto termino negali dalyvauti teikiant Paraiškas Bendrovei ir jos Dukterinėms bendrovėms dėl Paramos skyrimo bet kokiems projektams.
   7. Vadovaudamasis Vertinimo komiteto atliktu Paramos panaudojimo vertinimu ir priimtais sprendimais, Koordinatorius parengia ataskaitos apie Bendrovės ir (ar) jos Dukterinių bendrovių Paramos teikimą ir panaudojimą už praėjusius kalendorinius metus projektą. Šią ataskaitą pasirašo Vertinimo komiteto pirmininkas ir sekretorius (Koordinatorius).
   8. Vertinimo komiteto ataskaitoje apie Bendrovės ir (ar) jos Dukterinių bendrovių Paramos teikimą ir panaudojimą už praėjusius kalendorinius metus turi būti nurodyta:

12.8.1. kiek Paraiškų buvo pateikta;

12.8.2. kiek Paraiškų buvo patenkinta ir atmesta;

12.8.3. kaip buvo panaudota Parama;

12.8.4. kita reikalinga informacija.

12.9. Vertinimo komiteto sudaryta ataskaita apie Bendrovės ir (ar) jos Dukterinių bendrovių Paramos teikimą ir panaudojimą už praėjusius kalendorinius metus teikiama tvirtinti Valdybai.

1. **VIEŠUMAS**
   1. Bendrovė ne vėliau kaip per 1 (vieną) mėnesį nuo Paramos suteikimo viešai Bendrovės interneto svetainėje skelbia informaciją apie suteiktą Paramą:
      1. Paramos gavėją (gavėjus);
      2. Paramos tikslą;
      3. Paramos sumą;
      4. Paramos teikimo laikotarpį.
   2. Bendrovė taip pat viešai skelbia:
      1. Politiką;
      2. Taisykles;
      3. Paramos gavėjų Paramos teikėjui pateiktų Paramos panaudojimo ataskaitų santrauką. Paramos panaudojimo ataskaitose nurodyta informacija skelbiama tiek, kiek neprieštarauja LPĮ, Lietuvos Respublikos asmens duomenų teisinės apsaugos ir kitiems teisės aktams;
      4. Paraiškos Paramai gauti formą su Taisyklėse nurodytų priedų formomis;
      5. Paraiškų teikimo ir vertinimo terminus;
      6. kontaktus, kuriais teikiama informacija apie Bendrovės ir jos Dukterinių bendrovių veiklą;
      7. informaciją apie Paramos teikėjų einamaisiais metais ir ne mažiau kaip per 3 (trejus) praėjusius finansinius metus suteiktą Paramą;
      8. kitą Taisyklėse, Bendrovės vidaus teisės aktuose, LPĮ numatytą informaciją.
   3. Informacijos viešumą turi užtikrinti Bendrovės vadovas.
   4. Bendrovė tvarko Bendrovės suteiktos Paramos apskaitą bei LPĮ ir LPĮ įgyvendinančių teisės aktų nustatyta tvarka ir terminais teikia Valstybinei mokesčių inspekcijai prie Finansų ministerijos ataskaitas apie suteiktą Paramą.
2. **BAIGIAMOSIOS NUOSTATOS**

14.1. Už Taisyklių pakeitimų inicijavimą, Taisyklių įgyvendinimą ir jų įgyvendinimo priežiūrą, kontrolę atsakingas Bendruomenių komandos vadovas.

14.2. Taisyklės gali būti keičiamos Valdybos sprendimu iki kiekvieno kvietimo teikti Paraiškas paskelbimo pradžios, bet ne vėliau nei iki Paraiškų teikimo laikotarpio pabaigos. Išimtiniais atvejais (t. y. dėl svarbių priežasčių, kurių nebuvo galima numatyti), kai yra būtina keisti Taisykles po Paraiškų teikimo laikotarpio pabaigos, Taisyklės gali būti keičiamos nustatyta tvarka, tačiau užtikrinant visų Pareiškėjų lygiateisiškumą ir nediskriminavimą.

14.3. Tuo atveju, jei Paramos gavėjo registracijos vietos valstybės teisės aktai nustato griežtesnius reikalavimus negu Taisyklės, tai taikomi atitinkamos valstybės teisės aktų reikalavimai.

1. **TAISYKLIŲ PRIEDAI**

Priedas Nr. 1. Paramos bendruomenėms paraiška.

Priedas Nr. 2. Deklaracija dėl LPĮ 91 straipsnio 3 dalies reikalavimų.

Priedas Nr. 3. Paramos sutarties projektas.

Priedas Nr. 4. Paramos bendruomenėms panaudojimo ataskaita.

Priedas Nr. 5. Paramos bendruomenėms paraiškų vertinimo anketa.

Priedas Nr. 6. Paramos bendruomenėms ataskaitų vertinimo forma.

1. **SUSIJĘ TEISĖS AKTAI**

[*2023 m. gruodžio 18 d. Komisijos reglamentas (ES) Nr. 2023/2831 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai*](https://eur-lex.europa.eu/legal-content/LT/TXT/HTML/?uri=OJ:L_202302831)

[*Lietuvos Respublikos labdaros ir paramos įstatymas*](https://e-seimas.lrs.lt/portal/legalAct/lt/TAD/TAIS.5483/asr?positionInSearchResults=1&searchModelUUID=8d030582-4851-4e61-b1be-b4cde2b9c99e) *(aktuali redakcija)*

[*Lietuvos Respublikos civilinis kodeksas*](https://e-seimas.lrs.lt/portal/legalAct/lt/TAD/TAIS.107687/asr) *(aktuali redakcija)*

[*Lietuvos Respublikos konkurencijos įstatymas (aktuali redakcija)*](https://e-seimas.lrs.lt/portal/legalAct/lt/TAD/TAIS.77016/asr)

[*Lietuvos Respublikos asmens duomenų teisinės apsaugos įstatymas (aktuali redakcija)*](https://e-seimas.lrs.lt/portal/legalAct/lt/TAD/TAIS.29193/asr)

[*Lietuvos Respublikos Vyriausybės 2004 m. rugsėjo 6 d. nutarimu Nr. 1136 patvirtintas Neteisėtos ar nesuderinamos valstybės pagalbos arba nereikšmingos (de minimis) pagalbos grąžinimo procedūros aprašas*](https://e-seimas.lrs.lt/portal/legalAct/lt/TAD/9e1e58219d7411ee8172b53a675305ab)

*[Grupės paramos ir humanitarinės pagalbos politika](chrome-extension://efaidnbmnnnibpcajpcglclefindmkaj/https:/ignitisgrupe.lt/sites/default/files/public/2024-10/Grup%C4%97s%20paramos%20ir%20humanitarin%C4%97s%20pagalbos%20politika_LT%2001.pdf)*

[*Grupės darnumo politika*](chrome-extension://efaidnbmnnnibpcajpcglclefindmkaj/https:/ignitisgrupe.lt/sites/default/files/public/2024-08/LT%20Darnumo%20politika_0_0.pdf)

*[Grupės antikorupcinių kontrolės priemonių taikymo standartas](https://apps.powerapps.com/play/e/14a54596-c267-46fd-80f9-37bc905eb4bb/a/56132d94-e39e-4ad8-bc03-2d24d416914d?LatestVersion=c9fc9881-3d0d-4a13-a21f-463174840d69&hidenavbar=true)*

[*Grupės vertinimo komiteto darbo nuostatai*](chrome-extension://efaidnbmnnnibpcajpcglclefindmkaj/https:/kkj.lt/doclib/qqttet4exlfjzsnsmpu2eyt1kvbxypq3)